ทำไมบางบริษัท ถึงกู้ยืมเงิน ทั้งที่มีเงินสด
บริษัทเหล่านั้นคิดอะไรอยู่ ลงทุนแมนจะเล่าให้ฟัง 
10 ธ.ค. 2565

ทำไมบางบริษัท ถึงกู้ยืมเงิน ทั้งที่มีเงินสด /โดย ลงทุนแมน
นักลงทุนส่วนใหญ่มักมีความเชื่อว่า หากบริษัทไหน ถือเงินสดอยู่ในปริมาณมาก บริษัทนั้นมักจะเป็นบริษัทที่แข็งแกร่ง และไม่จำเป็นต้องกู้ยืมเงินมาเพื่อลงทุน
แต่บางบริษัท กลับคิดต่างออกไป
โดยมีการกู้ยืมเงินและยอมเสียดอกเบี้ย ทั้ง ๆ ที่มีเงินสดอยู่ในมือจำนวนมาก
บริษัทเหล่านั้นคิดอะไรอยู่ ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
จริง ๆ แล้วแต่ละบริษัท ต่างก็มีจุดประสงค์ในการกู้ยืมเงินที่แตกต่างกัน บ้างก็เพื่อจ่ายหนี้ บ้างก็เพื่อเสริมสภาพคล่อง หรือเพื่อการลงทุน
ซึ่งบริษัทส่วนใหญ่หากมีเงินสดอยู่ ก็มักที่จะหลีกเลี่ยงการกู้ยืมเงิน เพราะจะมีภาระดอกเบี้ยตามมา
อย่างไรก็ตาม ยังมีบางกรณีที่บริษัทเลือกที่จะกู้ยืมเงิน ทั้ง ๆ ที่ถือเงินสดอยู่ในปริมาณมากอยู่แล้ว
โดยเหตุผลหลัก ๆ ได้แก่
- ต้องกันเงินสำรองไว้ ด้วยเหตุผลบางอย่าง
- อัตราดอกเบี้ยที่ต่ำลง
- ต้นทุนการเคลื่อนย้ายเงิน ที่ค่อนข้างสูง
ต้องบอกว่า แต่ละบริษัทต่างก็มีรูปแบบการประกอบธุรกิจ ที่ไม่เหมือนกัน
บางธุรกิจ มีความจำเป็นที่จะต้องสำรองเงินไว้เป็นจำนวนมาก เช่น ธนาคารหรือบริษัทประกัน ที่ต้องมีการกันเงินไว้เผื่อลูกค้ามาขอถอนเงิน หรือเคลมประกัน
นอกจากนั้น บริษัทก็จะต้องสำรองเงินไว้ เพื่อเป็นต้นทุนในการดำเนินงานต่าง ๆ เช่น ค่าจ้างพนักงาน ค่าวัตถุดิบ
ในขณะที่บางบริษัท ก็รับเงินสดจากลูกค้ามาก่อน แต่เงินที่รับมา ไม่สามารถนำไปใช้จ่ายอย่างอื่นได้ เพราะเป็นเงินที่มีภาระผูกพันที่ต้องขายสินค้า หรือให้บริการในอนาคต เช่น สายการบิน โดยเงินเหล่านั้นก็ต้องกันไว้เป็นค่าใช้จ่ายในการดำเนินงานในอนาคต
ทำให้เมื่อระดับเงินสำรองไม่เพียงพอต่อการดำเนินงาน หรือต่ำกว่าเกณฑ์ที่กำหนดไว้
บริษัทจึงจำเป็นต้องหาเงินมาเติมเข้าระบบ ซึ่งนอกจากการหารายได้เพิ่มแล้ว การกู้ยืมเงิน ก็คือตัวเลือกหนึ่งในการแก้ปัญหาเช่นกัน
ประเด็นต่อมาคือ อัตราดอกเบี้ยที่ต่ำลง
ในช่วงไม่กี่ปีที่ผ่านมา อัตราดอกเบี้ยนโยบายของแต่ละประเทศลดต่ำลงอย่างมาก จากนโยบายกระตุ้นเศรษฐกิจของรัฐบาลในแต่ละประเทศ
ทำให้บางบริษัท เลือกที่จะกู้เงินในช่วงเวลานี้ เพราะจะได้อัตราดอกเบี้ยที่ถูกกว่าช่วงเวลาอื่น ๆ
ยกตัวอย่างกรณีศึกษาที่น่าสนใจกรณีหนึ่ง คือ บริษัทยักษ์ใหญ่อย่าง Apple ซึ่งถือเงินสดอยู่เป็นจำนวนมาก
โดยในปี 2021 ที่ผ่านมา Apple มีเงินสดในมือ เป็นมูลค่ากว่า 1.2 ล้านล้านบาท ซึ่งมากถึงขนาดสามารถซื้อกิจการ บริษัท ท่าอากาศยานไทย จำกัด (มหาชน) หรือ AOT ซึ่งเป็นบริษัทที่ใหญ่ที่สุดในไทยได้ทั้งบริษัท
แต่ Apple ก็ยังมีการกู้เงินจากภายนอกมาโดยตลอด
และมีภาระจ่ายดอกเบี้ยกว่า 94,000 ล้านบาทต่อปี
แล้วทำไม Apple ถึงต้องกู้เงิน ทั้ง ๆ ที่มีเงินสดเยอะ ?
ต้องบอกว่าสินค้าของ Apple นั้น ถูกส่งไปขายทั่วโลก
ซึ่งเกือบ 60% นั้น มาจากนอกประเทศสหรัฐอเมริกา
การที่จะนำเงินกลับประเทศนั้น จะถูกคิดภาษีในอัตราที่ค่อนข้างสูงถึง 21% Apple จึงเลือกที่จะกู้เงิน มาดำเนินธุรกิจแทน
ด้วยเครดิตที่ดีของ Apple และอัตราดอกเบี้ย ที่ค่อนข้างต่ำในเวลานั้น
ทำให้ Apple ต้องจ่ายดอกเบี้ยเงินกู้ โดยเฉลี่ยเพียง 2.15% เท่านั้น
จะเห็นว่า การเลือกกู้เงิน แทนการนำเงินกลับประเทศ ทำให้ Apple ประหยัดค่าภาษีไปได้อย่างมาก
เพราะนอกจากจะไม่ต้องเสียภาษีเงินได้ซ้ำซ้อนแล้ว ดอกเบี้ยเงินกู้ ยังสามารถนำไปคำนวณเป็นรายจ่ายทางบัญชี และช่วยให้บริษัทจ่ายภาษีน้อยลงไปได้อีก
โดยเงินในต่างประเทศ Apple ก็ได้นำไปลงทุนต่อทั้งในหุ้นหรือตราสารหนี้ต่าง ๆ เพื่อสร้างผลตอบแทน ชดเชยดอกเบี้ยที่ต้องจ่าย ซึ่งนับเป็นการกระจายความเสี่ยงได้อีกช่องทางหนึ่ง
อย่างไรก็ตาม การกู้ยืมเงินก็ยังเป็นเรื่องที่ต้องระมัดระวัง เพราะผู้กู้จะต้องบริหารจัดการเงินสดที่อยู่ในมือให้ดี และมีการวางแผนล่วงหน้าว่าจะใช้คืนได้เมื่อใด
เพราะอย่าลืมว่า การกู้ยืมเงินมักจะมาพร้อมกับดอกเบี้ยเสมอ
หากบริษัท ไม่สามารถสร้างผลตอบแทนให้สูงกว่าดอกเบี้ยที่ต้องจ่ายได้
เงินกู้ที่ได้มา แทนที่จะช่วยให้กิจการเติบโต แต่จะกลายเป็นดาบสองคม ที่กลับมาทิ่มแทงกิจการเสียเอง..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-